Pedro Porro

Pedro Antonio Porro Sauceda (s. 13. syyskuuta 1999 Don Benito) on espanjalainen jalkapalloilija. Hän edustaa Englannin Valioliigassa pelaavaa Tottenham Hotspuria. Hän on pelipaikaltaan oikea laitapuolustaja.
Seurajoukkueura.
Girona (2017–2019).
Porro on kotikaupunkinsa seuran Gimnástico Don Beniton kasvatti, jossa hän pelasi vuoteen 2015 asti. Sen jälkeen hän pelasi Rayo Vallecanon junioriakatemiassa ja tammikuussa 2017 hän siirtyi Gironan junioreihin. Gironan edustusjoukkueessa Porro debytoi 28. marraskuuta 2017 Copa del Reyn ottelussa Levantea vastaan. Kaudella 2017–2018 hän pelasi myös viisi Espanjan kolmannen sarjatason ottelua Gironan reservijoukkue Peraladassa, joissa hän teki kolme maalia. Kaudella 2018–2019 Porro vakiinnutti paikkansa Gironan avauskokoonpanossa ja pelasi La Ligassa 32 ottelua, joissa hän antoi neljä maalisyöttöä. Copa del Reyssä hän pelasi kaksi ottelua ja teki maalin 31. tammikuuta 2019 ottelussa Real Madridia vastaan.
Manchester City ja Real Valladolid (2019–2020).
Elokuussa 2019 Porro siirtyi Gironasta englantilaisseura Manchester Cityyn 12 miljoonan euron siirtosummalla. Vain muutama päivä siirron julkistamisen jälkeen Manchester City lainasi hänet espanjalaisseura Real Valladolidiin yksivuotisella lainasopimuksella. Sopimukseen kuului myös osto-optio. Lainakaudellaan Real Valladolidissa Porro pelasi 13 La Ligan ottelua ja kaksi Copa del Reyn ottelua. Real Valladolid ei käyttänyt lainasopimukseen kuulunutta osto-optiota ja Porro palasi kesällä 2020 Manchester Cityyn.
Sporting CP (2020–2023).
Elokuussa 2020 Porro siirtyi portugalilaisseura Sportingiin kaksivuotisella lainasopimuksella, johon sisältyi 8,5 miljoonan euron osto-optio. Ensimmäisellä lainakaudellaan Sportingissa Porro pelasi seuran voittamassa Primeira Ligassa 30 ottelua, joissa hän teki kolme maalia ja antoi kaksi maalisyöttöä. Sporting voitti kaudella 2020–2021 myös Portugalin liigacupin, jossa Porro pelasi kolme ottelua ja teki cupin loppuottelussa Bragaa vastaan Sportingin 1–0-voittomaalin. Kaudella 2021–2022 Porro pelasi Primeira Ligassa 23 ottelua, joissa hän teki neljä ja syötti neljä maalia. Mestarien liigassa hän pelasi kaudella 2021–2022 seitsemän ottelua ja teki maalin 24. marraskuuta 2021 ottelussa Borussia Dortmundia vastaan. Tammikuussa 2022 hän oli voittamassa jälleen Portugalin liigacupia, jonka loppuottelussa Benficaa vastaan hän syötti Pablo Sarabian tekemän 2–1-voittomaalin.
Sporting käytti Porron lainasopimukseen sisältyneen 8,5 miljoonan euron osto-option ja kesällä 2022 hän siirtyi portugalilaisseuraan pysyvästi. Kaudella 2022–2023 Porro pelasi Sportingissa 14 Primeira Ligan ottelua, joissa hän teki kaksi ja syötti kuusi maalia, sekä viisi Mestarien liigan ottelua. Hän pelasi myös yhden Portugalin cupin ottelun sekä kuusi Portugalin liigacupin ottelua, joissa hän teki yhden maalin.
Tottenham Hotspur (2023–).
Tammikuussa 2023 Porro siirtyi Englannin Valioliigassa pelaavaan Tottenham Hotspuriin loppukauden mittaisella lainasopimuksella, joka velvoitti Tottenhamin ostamaan hänet kesällä 2023 pysyvästi 45 miljoonalla eurolla. Kevätkaudella 2023 hän pelasi 15 valioliigaottelua, joissa hän teki kolme maalia: ensimmäisen 18. maaliskuuta 2023 Southamptonia vastaan, toisen 27. huhtikuuta 2023 Manchester Unitedia vastaan ja kolmannen 28. toukokuuta 2023 kauden päätösottelussa Leeds Unitedia vastaan. Hän pelasi kevätkaudella 2023 Tottenhamissa myös yhden Mestarien liigan ottelun sekä yhden FA Cupin ottelun.
Ensimmäisellä kaudellaan Tottenhamin sopimuspelaajana Porro pelasi 35 valioliigaottelua, joissa hän teki kolme maalia ja antoi kahdeksan maalisyöttöä. FA Cupissa hän pelasi kaksi ottelua ja teki 5. tammikuuta 2024 kolmannen kierroksen ottelussa Burnleyä vastaan 1–0-voittomaalin. Kaudella 2024–2025 hän pelasi 33 valioliigaottelua, joissa hän teki kaksi ja syötti kuusi maalia. Tottenhamin voittamassa Eurooppa-liigassa hän pelasi 13 ottelua ja teki kaksi maalia. Voitokkaassa loppuottelussa Manchester Unitedia vastaan hän pelasi täydet minuutit. Hänet valittiin myös Eurooppa-liigan kauden tähdistöjoukkueeseen.
Maajoukkueura.
Porro pelasi Espanjan alle 21-vuotiaiden maajoukkueessa seitsemän ottelua vuosina 2019–2020.
Espanjan A-maajoukkueessa Porro pelasi ensimmäistä kertaa 28. maaliskuuta 2021 MM-karsintaottelussa Georgiaa vastaan, jossa hän tuli vaihdosta kentälle Marcos Llorenten tilalle ottelun 65. minuutilla. Hän on elokuun 20. päivään 2025 mennessä pelannut 10 A-maaottelua.